PATVIRTINTA

Rokiškio rajono savivaldybės tarybos

2022 m. rugsėjo 30 d. sprendimu Nr. TS-214

(2023 m. lapkričio 30 d. sprendimo Nr. TS-

 redakcija)

**KAPITALO INVESTICIJŲ IR ILGALAIKIO TURTO REMONTO PROGRAMOS LĖŠŲ NAUDOJIMO IR SKIRSTYMO TVARKOS APRAŠAS**

**I. BENDROSIOS NUOSTATOS**

1. Kapitalo investicijų ir ilgalaikio turto remonto programos (toliau – Programos) finansavimo lėšų, skirtų Rokiškio rajono savivaldybės ilgalaikiam materialiajam turtui sukurti, įsigyti arba jo vertei padidinti naudojimo ir skirstymo tvarkos aprašas (toliau – Aprašas) nustato Programos finansavimo lėšų, skirtų Rokiškio rajono savivaldybės (toliau – Savivaldybė) ilgalaikiam materialiajam turtui sukurti, įsigyti arba jo vertei padidinti naudojimo ir skirstymo tvarką, panaudojimą ir atsiskaitymą už asignavimus.

2. Aprašas parengtas vadovaujantis Lietuvos Respublikos vietos savivaldos įstatymo 34 straipsnio 6 dalies 1 punktu.

3. Šiuo aprašu siekiama užtikrinti Savivaldybės ilgalaikio materialiojo turto gerą būklę ir tinkamą Programos lėšų, skirtų kapitalo investicijų ir ilgalaikio turto remontui užtikrinti, paskirstymą ir naudojimą.

**II. PRAŠYMŲ TEIKIMAS**

 4. Pateiktų prašymų svarstymą, analizę ir atranką vykdo savivaldybės administracijos direktoriaus įsakymu sudaryta nuolat veikianti komisija Statybos ir infrastruktūros plėtros skyriaus savivaldybės kapitalo investicijų ir ilgalaikio turto remonto objektų sąrašo sudarymui (toliau – Komisija).

5. Komisija savo veikloje vadovaujasi Lietuvos Respublikos vietos savivaldos įstatymu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Rokiškio rajono savivaldybės tarybos einamiems metams patvirtintu biudžetu, kuriame numatyti kapitalo investicijų ir ilgalaikio turto remontui Statybos ir infrastruktūros plėtros skyriui skirti asignavimai kapitalo investicijoms ir ilgalaikio turto remontui.

6. Komisijos darbo reglamentą ir komisijos sudėtį įsakymu tvirtina bei keičia Rokiškio rajono savivaldybės administracijos direktorius.

7. Komisiją sudaro 8 asmenys. Komisija sudaroma iš savivaldybės administracijos valstybės tarnautojų. Į komisijos sudėtį nario teisėmis gali būti įtraukiami savivaldybės tarybos nariai ar kiti asmenys.

8. Komisija savo darbe vadovaujasi nešališkumo, objektyvumo, lygiateisiškumo ir nediskriminavimo principu.

9. Dokumentus kitų metų Statybos ir infrastruktūros plėtros skyriaus savivaldybės kapitalo investicijų ir ilgalaikio turto remonto objektų sąrašui sudaryti biudžetinės įstaigos ir seniūnijos teikia iki einamųjų metų gruodžio 1 dienos, pridėdamos:

9.1. motyvuotą prašymą dėl lėšų poreikio;

9.2. situacijos fotofiksaciją;

9.3. preliminarias lokalines sąmatas, komercinius pasiūlymus ar paskaičiavimus;

9.4. ir kitus papildomus dokumentus.

**III. LĖŠŲ PASKIRSTYMO TVARKA**

 10. Lėšos gali būti skiriamos Rokiškio rajono biudžetinėms įstaigoms, veikiančioms pagal Lietuvos Respublikos biudžetinių įstaigų įstatymą.

 11. Lėšos Savivaldybės pastatų (biudžetinių įstaigų, mokyklų, darželių) ir kitų objektų remonto darbams vykdyti ir turtui įsigyti yra numatomos iš Rajono infrastruktūros objektų priežiūros, plėtros ir modernizavimo programos priemonės „Savivaldybei priklausančių pastatų modernizavimas, gerinant jų būklę“.

12. Prašymai vertinami pagal šiuos kriterijus:

12.1. prašymo pagrįstumas;

12.2. sąmatų, komercinių pasiūlymų ar atliktų skaičiavimų tikslingumas.

13. Asignavimų lėšos paskirstomos pagal 1 lentelėje nurodytą darbų sritį ir tai eilutei skiriamą procentą nuo savivaldybės biudžete skirtų lėšų kapitalo investicijų ir ilgalaikio turto remonto programai.

|  |  |  |
| --- | --- | --- |
| Eil. Nr. | Darbų sritis | Skiriama, proc. |
| 1. | Pastatų, inžinerinių sistemų užtikrinimas saugiam naudojimui bei aplinkos prieinamumo didinimas | 72,5 |
| 2. | ES lėšomis finansuojamų darbų draudimas, rinkliavos už statybą leidžiančius dokumentus, deklaracijų tvirtinimą | 0,5 |
| 3. | Seniūnijų pastatų kasmetiniam remontui | 5 |
| 4. | Lėšų poreikis inžinerinėms paslaugoms pirkti | 10  |
| 5. | Prisidėjimas prie kultūros paveldo finansuojamų darbų | 2 |
| 6. | KPPP lėšomis finansuojamų objektų netinkamos išlaidos  | 10 |

14. Papildžius kapitalo investicijų ir ilgalaikio turto remonto programos biudžetą, nagrinėjami papildomi prašymai, kurie priimami iki einamųjų metų spalio 1 dienos.

15. Likus nepanaudotų ar nepaskirtų lėšų, jos pagal poreikį paskirstomos, kitoms 1 lentelėje nurodytoms pozicijoms.

 **IV. DARBŲ ATLIKIMO IR ATSISKAITYMO TVARKA**

 16. Biudžetinėms įstaigoms, išskyrus seniūnijas, finansavimas skiriamas pasirašius savivaldybės biudžeto lėšų naudojimo sutartį, kurios forma patvirtinta Rokiškio rajono savivaldybės administracijos direktoriaus įsakymu.

 17. Lėšų gavėjai (biudžetinės įstaigos ir seniūnijos) įsipareigoja:

 17.1. prekes, paslaugas ir darbus įsigyti vadovaudamiesi Viešųjų pirkimų įstatymo, statybos darbus vykdyti Statybos įstatymo ir kitų teisės aktų nustatyta tvarka;

 17.2. pateikti išlaidas pagrindžiančius dokumentus;

 17.3. skirtas lėšas naudoti pagal tikslinę paskirtį;

 17.4. raštu informuoti Komisiją apie visus numatytus lėšų tikslinės paskirties pakeitimus nurodant jų priežastis;

17.5.vykdyti savivaldybės biudžeto lėšų naudojimo sutartyje nustatytus reikalavimus.

18. Asignavimų valdytojas – Statybos ir infrastruktūros plėtros skyrius:

18.1. kontroliuoja skirtų lėšų tikslinį panaudojimą;

18.2. iš lėšų gavėjo gautus išlaidas pagrindžiančius dokumentus patvirtina ir teikia apmokėjimui Centralizuotos buhalterinės apskaitos skyriui.

**V. BAIGIAMOSIOS NUOSTATOS**

 19. Vykdydamos sutartį šalys vadovaujasi Lietuvos Respublikos įstatymais ir kitais teisės aktais bei sutarties sąlygomis.